
Për hapjen e programeve të studimit të ciklit të dytë që përfundojnë me “master profesional” dhe “master i shkencave”, shkollës së lartë private “Hëna e plotë” (Bedër) Tiranë

Në mbështetje të nenit 102 të Kushtetutës së Republikës së Shqipërisë dhe të nenit 42/1 ligjit nr.9741, datë 21.5.2007 “Për arsimin e lartë në Republikën e Shqipërisë” të ndryshuar, 

Urdhëroj:

1. Hapjen, në përputhje me vendimin nr.165, datë 15.4.2011 të Këshillit të Akreditimit, në shkollën e lartë private “Hëna e Plotë” (Bedër) e programit të studimit të ciklit të dytë “Master profesional”, në përfundim të të cilit lëshohet diplomë universitare në “Master profesional” në:
a) Mësuesi, gjuhë angleze për arsimin e mesëm;
b) Mësuesi, gjuhë turke për arsimin e mesëm.
2. Hapjen, në përputhje me vendimin nr.165, datë 15.4.2011 të Këshillit të Akreditimit, në shkollën e lartë private “Hëna e Plotë” (Bedër) e programit të studimit të ciklit të dytë “Master i shkencave”, në përfundim të të cilit lëshohet diplomë “Master i shkencave” në:
a) Drejtësi, në profilet:
i) E drejtë penale;
ii) E drejtë ndërkombëtare.
b) Shkenca komunikimi, në profilet:
 i) Marrëdhënie me publikun;
ii) Gazetari.
3. Programet e studimeve të përcaktuara në pikën 1 të këtij urdhri realizohen me 90 kredite dhe kohëzgjatja normale e tyre është 1.5 vite akademike.
4. Programet e studimeve të përcaktuara në pikën 2 të këtij urdhri, realizohen me 120 kredite dhe kohëzgjatja normale e tyre është 2 vite akademike.
5. Programet e studimeve të fillojnë në vitin akademik 2011-2012.
6. Ngarkohet për zbatimin e këtij urdhri Agjencia Publike e Akreditimit të Arsimit të Lartë, Këshilli i Akreditimit, Drejtoria e Zhvillimit të Arsimit Jopublik dhe shkolla e lartë private “Hëna e Plotë” (Bedër).
Ky urdhër hyn në fuqi menjëherë.

